હવે પ્રશ્ન એ છે કે ખરેખર આપણને આ બધા વધારાના વિટામિન્સની જરૂર હોય છે? અમુક સંજોગોમાં કદાચ એની આવશ્યકતા વર્તાય, બાકી નિયમિત યોગ્ય ખોરાક લેતી વ્યક્તિને એના ભોજનમાંથી જોઈતું પોષણ મળી જાય છે, અને વધારાના વિટામિન્સ કઈ કામ કર્યા વિના શરીરમાંથી બહાર ફેંકાઈ જાય છે એ તો કોઈપણ સારો ડૉક્ટર કહેશે. માત્ર કેલ્શિયમ સપ્લિમેન્ટ્સની વાત કરીએ તો એ લેવાથી સ્ત્રીઓના હાડકાં હેલ્થી રહે છે, ઓસ્ટિયોપોરોસિસ જેવો પ્રોબ્લેમ થતો નથી, પરિણામે મોટી ઉંમરે ફ્રેક્ચરનો ભય ટળી જાય છે, આવું જોરશોરથી કહેવાય છે. પણ છેક વર્ષ 2005માં થયેલા બે બ્રિટિશ અભ્યાસમાં એવું તારણ નીકળ્યું કે આ દવા ને દાવામાં દમ નથી. એના બે વર્ષ પછી અમેરિકન અને સ્વિસ નિષ્ણાતોએ એમના રિસર્ચ રિપોર્ટ્સ આપ્યા કે વધારાનું કેલ્શિયમ લીધા પછીયે મોટી ઉંમરે સ્ત્રીઓમાં હિપ બોન ફ્રેક્ચરનો ભય પહેલા જેટલો જ રહે છે. સ્ત્રીસ્વાસ્થ્યના ક્ષેત્રમાં કામ કરતી પ્રતિષ્ઠિત સંસ્થા પણ આની સાથે સહમત થઇ. ફાયદો નથી થતો, એટલું જ નહિ કેલ્શિયમના ઓવરડોઝને પરિણામે કિડનીસ્ટોન અને હૃદયરોગની શક્યતાઓ વધી જાય છે, એવું પણ સેંકડો સ્ત્રીઓમાં કરાયેલા સર્વેક્ષણ પછી કહેવાયું. આજે આટલા વર્ષો પછી ક્યાંય એ રિપોર્ટ્સનો ઉલ્લેખ થાય છે?